Sanlam paai oor 2 in topbestuur wat waai | Netwerk24
Deur Nellie Brand-Jonker 10 Junie 2021 15:19
Talle uitvoerende direkteure wat Sanlam op 'n streep verlaat, is nie 'n rede tot kommer nie.
Die Sanlam-kantoor in Sandton, Johannesburg. Foto: Shutterstock
Sanlam het dié week in 'n handelsoorsig veranderinge aan sy uitvoerende bestuurskomitee aangekondig. Robert Roux, uitvoerende hoof van Sanlam Investment Group (SIG), het aangedui hy wil einde van die jaar aftree. Hy was meer as 22 jaar in verskeie rolle by Sanlam voordat hy in die huidige pos aangestel is.
Lizé Lambrechts, uitvoerende hoof van die filiaal Santam, het verlede week aangekondig sy wil in 2022 aftree. Sy is in 2015 in die pos aangestel en het van 1985 in verskeie rolle by die groep gewerk en het veral sukses behaal met Sanlam Personal Finance (wat nou Sanlam Life and Savings is).
Fin24 berig nog 'n bekende in die beleggingswêreld, Helena Conradie, hoof van Satrix, tree in Oktober uit. Sy was 20 jaar by Satrix betrokke, amper agt jaar as uitvoerende hoof.
Michael Christelis, aandeelontleder van UBS, wou op 'n aanbieding oor die handelsoorsig weet of die "paar senior bestuur wat waai" te doen het met verskille oor strategie en of Sanlam beleggers kan gerusstel.
Paul Hanratty, uitvoerende hoof van Sanlam, sê die groep het nog altyd stabiliteit gehad met hoeveel ervare mense hy het. "Maar daarmee kom jy in 'n stadium tot 'n punt wat 'n wesenlike getal mense aftreeouderdom begin bereik."
Hy verwys na iets wat Christelis in 'n navorsingsnota oor "vroeë aftrede" geskryf het en sê deesdae is daar nie meer 'n vaste aftreeouderdom nie omdat "mense na ander dinge wil aanbeweeg".
Hy wou nie oor individue se redes iets sê nie, maar meen dis nie verkeerd dat sowel Lambrechts as Roux "gretig was om na iets anders aan te beweeg nie".
Volgens hom is daar niks om oor bekommerd te wees nie, want Sanlam het genoeg baie talentvolle personeel waaruit opvolgers gekies kan word.
Lambrechts het buitendien ingestem om aan te bly vir solank sy nodig is en Roux bly aan tot die einde van die jaar.
Hanratty beloof 'n goeie proses sal gevolg word om vir die regte leierskap te soek wat hul werk kan voortsit en om 'n gladde oorgang te verseker.